**JAVNI NATJEČAJ**

**za financiranje programa/projekata/manifestacija**

**od interesa za opće dobro**

**iz proračuna Grada Makarske u 2025. godini**

**(KLASA: 402-08/25-01/1, URBROJ: 2181-6-06-3-25-16)**

**UPUTE ZA PRIJAVITELJE**

**Datum objave: 15. srpnja 2025.** **Rok za prijavu: 14. kolovoza 2025.**

1. **Opis problema čijem se rješavanju želi doprinijeti ovim Natječajem**

Financiranje programa/projekata/manifestacija od interesa za opće dobro koje provode organizacije civilnog društva jedan je od najčešćih oblika suradnje Grada Makarske i organizacija civilnog društva u provedbi javnih politika, odnosno rješavanja prioritetnih javnih potreba.

U skladu s obvezama koje proistječu iz članka 33. stavak 2. Zakona o udrugama (Narodne novine, br. 74/14, 70/17, 98/19 i 151/22), Vlada Republike Hrvatske donijela je Uredbu o kriterijima, mjerilima i postupcima financiranja i ugovaranja programa i projekata za opće dobro koje provode udruge (Narodne novine, br. 26/15 i 37/21). Uredba uređuje temeljne preduvjete i standarde postupanja koje moraju osigurati davatelji financijskih sredstava iz javnih izvora, ali ujedno utvrđuje osnovne i dodatne uvjete koje moraju ispunjavati organizacije civilnog društva kada provode aktivnosti programa/projekta/manifestacije financiranih iz tih izvora.

Unaprjeđivanje organizacijskih preduvjeta, osnaživanje ljudskih resursa i jasnije definiranje standarda i postupaka dodjele financijskih sredstava iz javnih izvora, utvrđivanje osnovnih mjerila koja moraju ispunjavati organizacije civilnog društva koje se koriste sredstvima iz javnih izvora te poboljšanje praćenja i vrednovanja financiranih programa/projekata/manifestacija u skladu su sa zahtjevima Zakona o fiskalnoj odgovornosti (Narodne novine, br. 111/18 i 83/23), Zakona o sustavu unutarnjih financijskih kontrola u javnom sektoru (Narodne novine, br. 78/15 i 102/19), ali i mjerama Nacionalne strategije stvaranja poticajnog okruženja za razvoj civilnog društva i Akcijskog plana uz Strategiju suzbijanja korupcije.

Pod javnim izvorima podrazumijevaju se sredstva državnog proračuna, koja uključuju i namjenska sredstva od igara na sreću te sredstva proračuna županija, gradova i općina, kao i sredstva javnih fondova i prihoda javnih poduzeća i drugih javnih institucija, fondova Europske unije i inozemnih javnih izvora.

Organizacije civilnog društva koje pokazuju interes za korištenjem sredstava iz javnih izvora moraju biti spremne na ispunjavanje utvrđenih zahtjeva sa svrhom osiguranja što kvalitetnijeg nadzora nad trošenjem sredstava poreznih obveznika.

Financiranje programa/projekata/manifestacija provodi se putem javnog natječaja, čime se osigurava transparentnost dodjele financijskih sredstava i omogućava dobivanje kvalificiranih prijava, odnosno odabir najkvalitetnijih programa/projekata/manifestacija. U konačnici, veća otvorenost i transparentnost postupaka dodjele financijskih sredstava iz javnih izvora za programe/projekte/manifestacije od interesa za opće dobro pridonijeti će osnaživanju povjerenja građana u rad tijela javne vlasti kao i u rad organizacija civilnog društva.

1. **Ciljevi i programska područja**

Predmet ovog Javnog natječaja (dalje u tekstu: Natječaj) je prikupljanje prijedloga programa/projekata/manifestacija od interesa za opće dobro koje organizacije civilnog društva provode na području grada Makarske i/ili su korisnici s područja grada Makarske.

Cilj ovog Natječaja je pružanje potpore organizacijama civilnog društva čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Grada Makarske.

**Prioritetna područja** ovog Natječaja za dodjelu sredstava su:

1. Prioritetno područje 1 – potpore kulturnim i zabavnim manifestacijama.
2. **Ukupna vrijednost Natječaja i iznosi za pojedina područja**

Ukupno planirana vrijednost ovog Natječaja je **14.000,00 eura (četrnaest tisuća eura).**

Od toga za:

1. Prioritetno područje 1 – iznos od 80.000,00 eura.

Najmanji iznos koji se može zatražiti i odobriti za pojedini program/projekt/manifestaciju je **400,00 eura.** Najveći iznos koji se može zatražiti i odobriti za pojedini program/projekt/manifestaciju je **14.000,00 eura.**

Ovim Natječajem iz proračuna Grada Makarske moguće je financirati program/projekt/manifestaciju u iznosu do najviše **90%** ukupnih prihvatljivih troškova, pri čemu su **potencijalni prijavitelji dužni osigurati sufinanciranje** iz vlastitih sredstva i/ili drugih izvora financiranja **u iznosu od minimalno 10%** ukupnih prihvatljivih troškova cjelokupnog programa/projekta/manifestacije.

Očekivani broj financijskih potpora koje će biti odobrene korisnicima za provedbu programa/projekta/manifestacija u okviru ovog Natječaja je slijedeći:

* Prioritetno područje 1 – 5 potpora.

1. **Prihvatljivi provoditelji**

Na ovaj Natječaj mogu se prijaviti potencijalni korisnici sredstava uz uvjet da:

* su registrirani kao udruge ili druge OCD čija temeljna svrha nije stjecanje dobiti,
* su upisani u Registar udruga odnosno drugi odgovarajući registar,
* su upisani u Registar neprofitnih organizacija odnosno drugi odgovarajući registar,
* su se svojim statutom opredijelile za obavljanje aktivnosti koje su predmet financiranja i kojima promiču uvjerenja i ciljevi koji nisu u suprotnosti s Ustavom i zakonom,
* program/projekt/manifestacija koju prijave na ovaj Natječaj prihvatilo je nadležno tijelo OCD kroz usvajanje godišnjeg programa rada,
* provode program/projekt/manifestaciju na području grada Makarske i/ili za korisnike s područja grada Makarske,
* nemaju dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu, proračunu Grada te trgovačkim društvima u vlasništvu Grada,
* se protiv osobe ovlaštene za zastupanje ne vodi kazneni postupak i nije pravomoćno osuđen za prekršaje ili kaznena djela definirana Uredbom,
* program/projekt/manifestacija, koji prijave na ovaj natječaj zadovoljava opće potrebe i služi općem dobru i u skladu je s navedenim prioritetima.

Udruga ili druga OCD može na ovaj Natječaj prijaviti i ugovoriti **najviše jedan (1) program i tri (3) projekta/manifestacije** kao prijavitelj. Broj sudjelovanja udruge/OCD-a na programima/projektima/manifestacijama u svojstvu partnera nije ograničen.

Ukoliko prijavitelj prijavi više od jednog (1) programa odnosno tri (3) projekta/manifestacije, sve prijave će biti odbačene.

Prijavitelj je u cijelosti odgovoran za provedbu programa/projekta/manifestacije, izvještavanje i rezultate programa/projekta/manifestacije.

1. **Prihvatljivi partneri**

Partnerstvo u provođenju programa/projekta/manifestacije je poželjno, ali nije obvezno. Udruga ili druga OCD može sudjelovati kao partner u više od jedne prijave. Aktivnosti i troškove partnera na projektu ima pravo prijaviti samo nositelj projekta.

Partner mora zadovoljiti sve uvjete prihvatljivosti koji vrijede za prijavitelja.

Prijavitelj i partner prijavi trebaju priložiti popunjenu, potpisom odgovorne osobe te pečatom ovjerenu **Izjavu o partnerstvu**.

1. **Prihvatljive aktivnosti koje mogu biti financirane putem ovog Natječaja**

Predviđeno trajanje provedbe programa/projekta/manifestacije je u razdoblju **1. siječnja 2025. – 31. prosinca 2025. godine.**

Aktivnostima od interesa za opće dobro smatraju se:

* organizacija manifestacija koje pridonose razvitku kulturnog života i očuvanju kulturne baštine,
* organizacija manifestacija koje pridonose provođenju aktivnosti Strateškog plana razvoja kulturnog turizma Makarske (Glasnik Grada Makarske, br. 26/22),
* organizacija kulturno – zabavnih manifestacija,
* razvijanje kulturno - umjetničkog amaterizma,
* nakladnička djelatnost i poticanje likovnog stvaralaštva, program kazališne i glazbene djelatnosti i sl.,
* provođenje programa i projekata, te organizacija smotri, izložbi i natjecanja u svrhu popularizacije tehničke kulture,
* održavanje sportskih natjecanja i memorijala a koji nisu dio javnih potreba u sportu, te obilježavanje obljetnica udruga iz sporta,
* aktivnosti usmjerene na poticanje komunikacije s općom, ciljanom i stručnom javnosti u području socijalne skrbi i zdravstva stanovništva,
* unapređivanje znanja, razvijanje vještina i volonterizma iz socijalne skrbi i zdravstva, te neformalnog obrazovanja djece i mladih za pružanje specifičnih socijalnih i zdravstvenih usluga,
* skrb za hrvatske branitelje iz Domovinskog rata i članove njihovih obitelji.

Pri provedbi aktivnosti prijavitelj mora osigurati poštovanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.

Sljedeće vrste aktivnosti **nisu prihvatljive** za financiranje putem ovog Natječaja:

* aktivnosti koje se ne smatraju aktivnostima za opće dobro,
* aktivnosti koje se odnose isključivo ili većinski na pojedinačno financiranje sudjelovanja na radionicama, seminarima, konferencijama i kongresima,
* aktivnosti koje se odnose isključivo ili većinski na reprezentaciju,
* aktivnosti koje se sastoje isključivo od istraživačkih akcija,
* aktivnosti koje se ne odnose na područja navedena u ovom Natječaju,
* druge aktivnosti koje ne zadovoljavaju uvjete ovog Natječaja.

1. **Prihvatljivi troškovi**

Sredstvima ovog Natječaja mogu se financirati samo **stvarni i prihvatljivi troškovi**, nastali provođenjem programa/projekta/manifestacije u vremenskom razdoblju naznačenom u ovim Uputama i definiranom u Ugovoru.

Prilikom ocjenjivanja programa/projekta/manifestacije, ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova. Stoga je u interesu prijavitelja dostaviti realan proračun temeljen na realnim troškovima.

**Prihvatljivi troškovi su** troškovi koje je imao korisnik financiranja, a koji ispunjavaju sve sljedeće kriterije:

* nastali su u razdoblju provedbe programa/projekta/manifestacije u skladu s ugovorom,
* moraju biti navedeni u ukupnom predviđenom proračunu programa/projekta/manifestacije,
* nužni su za provedbu programa/projekta/manifestacije koji je predmetom dodjele financijskih sredstava,
* mogu biti identificirani i provjereni te računovodstveno su evidentirani kod korisnika financiranja prema važećim propisima o računovodstvu neprofitnih organizacija,
* trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

**Prihvatljivi troškovi mogu biti izravni i neizravni.**

Prihvatljivim se smatraju sljedeći **izravni troškovi** korisnika financiranja:

* troškovi zaposlenika angažiranih na programu/projektu/manifestaciji koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaće i naknade, sukladno odredbama ovog Pravilnika i Uredbe,
* putni troškovi i troškovi dnevnica za zaposlenike i druge osobe koje sudjeluju u programu/projektu/manifestaciji, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna,
* troškovi usluga pod uvjetom da su u skladu s tržišnim cijenama,
* troškovi materijala pod uvjetom da su u skladu s tržišnim cijenama,
* ostali troškovi koji izravno proistječu iz programa/projekta/manifestacije.

Pod **neizravnim troškovima** podrazumijevaju se troškovi koji nisu izravno povezani s provedbom programa/projekta/manifestacije, ali neizravno pridonose postizanju njegovih ciljeva pri čemu i ovi troškovi trebaju biti specificirani i obrazloženi.

Vrijednost neizravnih troškova kao što su: energija, voda, uredski materijal, knjigovodstvene usluge, sitan inventar, telefon, pošta i drugi neizravni troškovi koji nisu povezani isključivo s provedbom programa/projekta/manifestacije **ne smije biti viši od 25%** ukupnog iznosa proračuna koji se traži iz proračuna Grada.

1. **Neprihvatljivi troškovi**

**Neprihvatljivim troškovima** programa/projekta/manifestacije smatraju se:

* Dugovi i stavke za pokrivanje gubitaka ili dugova,
* Dospjele kamate,
* Stavke koje se već financiraju iz drugih javnih izvora,
* Gubici na tečajnim razlikama,
* Zajmovi trećim stranama,
* Kazne, financijske globe i troškovi sudskih sporova,
* Ulaganja u kapital ili kreditna ulaganja, jamstveni fondovi,
* Troškovi kamata na dug,
* Doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* Plaćanje neoporezivih bonusa zaposlenima,
* Bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode,
* Troškovi koji nisu predviđeni ugovorom,
* Drugi troškovi koji nisu u neposrednoj povezanosti sa sadržajem i ciljevima programa/projekta/manifestacije.

Neprihvatljivim će se smatrati i svi drugi troškovi **koji se već financiraju iz nekog javnog izvora** i po posebnim propisima kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

1. Kako se prijaviti

Prijave se podnose isključivo elektronički, putem digitalnog obrasca:

https://makarska.otvorenigrad.hr/

Za pristup digitalnom obrascu potrebna je prijava udruge kao prijavitelja ili bilo kojeg člana prijavitelja u NIAS sustav e-građani.

Uz popunjen obrazac prijavitelj dostavlja tražene dokaze te popunjene i ovjerene obrasce propisane ovim Natječajem.

Obrasci se zajedno s Pravilnikom o financiranju programa/projekata/manifestacija od interesa za opće dobro iz proračuna Grada Makarske i Uputama za prijavitelje dio natječajne dokumentacije i dostupni su na službenim stranicama Grada [www.makarska.hr](http://www.pazin.hr/)

Prijava koja ne sadržava propisane obrasce, popunjene na računalu, koje nisu potpisane (i ovjerene), nepotpune prijave, smatrat će se da ne udovoljavaju propisanim formalnim uvjetima Natječaja.

Pečatom moraju biti ovjereni obrasci prijavitelja (i partnera) koji je statutom odredio obvezu korištenja pečata.

**Prijava se smatra potpunom ukoliko sadrži sve obvezne prijavne obrasce i obvezne priloge:**

1. **Obavezni dokazi o ispunjavanju uvjeta:**
2. da je prijavitelj upisan u Registar udruga odnosno drugi odgovarajući registar,
3. da je prijavitelj svojim statutom opredijeljen za obavljanje aktivnosti koje su predmet financiranja i kojima promiču uvjerenja i ciljevi koji nisu u suprotnosti s Ustavom i zakonom (preslika Statuta ili ispis iz nadležnog registra).
4. **Obvezni prijavni obrasci:**
5. Obrazac opisa programa/projekta/manifestacije (OBRAZAC O-25),
6. Obrazac proračuna programa/projekta/manifestacije (OBRAZAC P-25),
7. Obrazac izjave o partnerstvu, ukoliko se program/projekt/manifestacija provodi u partnerstvu (OBRAZAC I-25).
8. **Do dana potpisivanja ugovora Prijavitelj će morati dostaviti i:**
9. Izjavu o nepostojanju dvostrukog financiranja (OBRAZAC D-25),
10. dokaz da nema dugovanja s osnove plaćanja doprinosa za mirovinsko i zdravstveno osiguranje, odnosno da nema dugovanja s osnove plaćanja poreza, izdaje nadležna porezna uprava,
11. dokaz da se protiv osobe ovlaštene za zastupanje prijavitelja ne vodi kazneni postupak i nije pravomoćno osuđena za prekršaje ili kaznena djela definirana Uredbom, ne stariju od 6 mjeseci.
12. **Grad Makarska pribavlja:**
13. dokaz o podmirenim obvezama spram proračunu Grada Makarske,
14. da je osoba ovlaštena za zastupanje u mandatu (ispis iz Registra udruga Republike Hrvatske).

Grad Makarska može prema potrebi zatražiti i drugu **dodatnu** dokumentaciju od značaja za prijavu programa/projekta/manifestacije.

1. **Sadržaj Obrasca opisa programa/projekta/manifestacije**

Obrazac opisa programa/projekta/manifestacije (OBRAZAC O-25) dio je obvezne natječajne dokumentacije. Ispunjava se na hrvatskom jeziku i sadrži opis programa/projekta/manifestacije koji se predlaže za financiranje.

1. **Sadržaj Obrasca proračuna programa/projekta/manifestacije**

Obrazac proračuna programa/projekta/manifestacije (OBRAZAC P-25) dio je obvezne natječajne dokumentacije i sadrži izvore i iznose svih prihoda, kao i izravne i neizravne troškove programa/projekta/manifestacije.

U sklopu prihoda navode se svi izvori financiranja prijavljenog programa/projekta/manifestacije, pa tako i bespovratna sredstvima koja se traže od Grada Makarske, a koji iznos ne smije biti veći od 90 posto ukupnog troška manifestacije.

Neizravan troška ne smije prelaziti 25 posto ukupnog troška programa/projekta manifestacije.

Neće biti uzeta u razmatranje prijava u kojima nedostaje ili u potpunosti nije ispunjen ovaj obrazac.

Obrazac je potrebno ispuniti na računalu. Rukom ispisani obrasci neće biti uzeti u razmatranje.

Ukoliko obrazac proračuna sadrži gore navedene nedostatke, prijava će se smatrati nevažećom.

1. **Dostava prijava na Natječaj**

Prijave se podnose isključivo elektronički, putem digitalnog obrasca koji se nalazi na linku:

**https://makarska.otvorenigrad.hr/**

Da bi se izvršila prijava potrebno je logirati se putem NIAS sustava e građani.

Prijavu je moguće poslati isključivo po ispravnom popunjavanju svih obveznih polja i dodavanjem svih obveznih obrazaca.

Ovisno traži se tekstualni ili brojčani odgovor, u obveznom polju može se upisati ***0 ili Nema***, ako je odgovor obvezan a prijavitelj nema traženo (npr. ***Ne koristi prostor ili ima 0 zaposlenih***).

Propisani obrasci moraju biti uredno i u potpunosti popunjeni, vlastoručno potpisani od strane osobe ovlaštene za zastupanje i voditelja programa/projekta/manifestacije te po potrebi i ovjereni službenim pečatom.

Obavijest o objavi Natječaja objavljuje se na službenim stranicama Grada Makarske.

Cjeloviti tekst Natječaja s pripadajućom dokumentacijom dostupni su na službenim mrežnim stranicama Grada Makarske.

1. **Kome se obratiti ukoliko imate pitanja?**

Sva pitanja vezana uz ovaj Natječaj mogu se postaviti isključivo elektroničkim putem, slanjem upita na sljedeću adresu: [**drustvene@makarska.hr**](mailto:drustvene@makarska.hr), i to najkasnije 15 dana prije isteka roka za prijavu na Natječaj.

Odgovori na pojedine upite u najkraćem mogućem roku poslat će se izravno na adrese onih koji su pitanja postavili, a najkasnije 7 dana prije isteka ovog Natječaja.

U svrhu osiguranja ravnopravnosti svih potencijalnih prijavitelja, Grad Makarska ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

1. **Procjena prijava i donošenje odluke o dodjeli sredstava**

Sve pristigle i zaprimljene prijave proći će kroz sljedeću proceduru:

**1. Provjeru ispunjavanja propisanih (formalnih) uvjeta javnog natječaja** provodi se na za to propisanom obrascu.

Provjera ispunjavanja propisanih (formalnih) uvjeta ovog Natječaja ne smije trajati duže od 7 dana od dana isteka roka za podnošenje prijava na ovaj Natječaj, nakon čega se prijave koje su ispunile propisane (formalne) uvjete ovog Natječaja upućuje na stručno ocjenjivanje Povjerenstvu za ocjenjivanje.

Prijavitelji čije prijave ne zadovoljavaju propisane (formalne) uvjete ovog Natječaja biti će obaviješteni o tome pisanim putem u roku od 8 dana od dana donošenja odluke o tome, nakon čega prijavitelj može u roku od 8 dana od dana primitka obavijesti o tome podnijeti prigovor.

U roku od 8 dana od primitka prigovora donijeti će se odluku po prigovoru, te će u slučaju prihvaćanja prigovora prijava biti upućena u daljnji postupanje.

**2. Procjena prijava koje su zadovoljile propisane uvjete ovog Natječaja**

**Povjerenstvo za ocjenjivanje** kao nezavisno stručno ocjenjivačko tijelo razmatra i ocjenjuje prijave koje su ispunile propisane (formalne) uvjete natječaja. Svaka pristigla i zaprimljena prijava ocjenjuje se temeljem obrasca za ocjenu programa/projekta/manifestacije, koji je sastavni dio natječajne dokumentacije.

**Minimalni bodovni prag** prema bodovnom kriteriju obrasca za ocjenu, da bi prijedlog programa/projekta/manifestacije mogao ući u izbor za dodjelu raspoloživih financijskih sredstava sukladno uvjetima Natječaja, **je 61 bod od maksimalnih 100 bodova.**

Programi/projekti/manifestacije koji prilikom postupka ocjenjivanja ne ostvare minimalno 61 bod neće moći biti financirani putem ovog Natječaja.

Opisna ocjena programa/projekta/manifestacije treba biti sukladna broju bodova iz brojčane ocjene.   
Svaki član Povjerenstva za ocjenjivanje programa/projekta/manifestacije samostalno ocjenjuje pojedine prijave, upisujući svoja mišljenja o vrijednosti prijavljenih programa/projekata/manifestacija ocjenom od 1 do 5 za svako postavljeno pitanje u obrascu za procjenu i to za svaki pojedinačni program/projekt/manifestaciju.

Povjerenstvo za ocjenjivanje donosi bodovnu - rang listu **zbrajanjem bodova te izračunom aritmetičke sredine tih bodova** i predstavlja ukupni broj bodova koji je program/projekt/manifestacija ostvarila.

Na osnovu ukupnog broja ostvarenih bodova Povjerenstvo za ocjenjivanje sastavlja bodovnu - rang listu od prijave s najvećim brojem bodova prema prijavi s najmanjim brojem bodova po pojedinom prioritetnom području čiji zatraženi iznosi ukupno ulaze u okvir dostatnih i raspoloživih financijskih sredstava sukladno uvjetima natječaja.

**11. Odluka o dodjeli financijskih sredstava**

Uzimajući u obzir sve činjenice, konačnu Odluke o dodjeli financijskih sredstava namijenjenih financiranju programa/projekata/manifestacija od interesa za opće dobro iz proračuna Grada Makarske u 2024. godini, donosi Gradonačelnik**.**

Nakon donošenja Odluke o dodjeli financijskih sredstava, Grad Makarska će na svojim mrežnim stranicama javno objaviti rezultate ovog Natječaja s podacima o prijaviteljima, programima/projektima/manifestacijama kojima su odobrena financijska sredstva i odobrenim financijskim iznosima.

Grad Makarska će, u roku od 8 dana od donošenja odluke o dodjeli financijskih sredstava, izvijestiti prijavitelje čiji programi/projekti/manifestacije nisu prihvaćeni za financiranje, o razlozima nefinanciranja, uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog programa/projekta/manifestacije.

Prijavitelji koji su nezadovoljni odlukom o dodjeli financijskih sredstava mogu podnijeti prigovor na odluku o dodjeli financijskih sredstava. Prigovor se može podnijeti isključivo na natječajni postupak. Prigovor se ne može podnijeti na odluku o visini dodijeljenih sredstava ili neodobravanju sredstava.

Prigovor se podnosi u pisanom obliku, u roku od 8 dana od dana. Odluku po prigovoru, uzimajući u obzir sve činjenice, donosi gradonačelnik Grada Makarske.

Rok za donošenje odluke po prigovoru je osam dana od dana primitka prigovora.

Prigovor ne odgađa izvršenje odluke i daljnju provedbu postupka po natječaju.

1. **Ugovaranje**

Sa svim prijaviteljima kojima su odobrena financijska sredstva Grad će potpisati Ugovor o financiranju programa/projekata/manifestacija najkasnije 30 dana od dana donošenja Odluke o dodjeli financijskih sredstava.

U slučaju da je odobreno samo djelomično financiranje programa/projekta/manifestacije, nadležni upravni odjel Grada ima obvezu prethodno pregovarati s prijaviteljem o stavkama proračuna programa/projekta/manifestacije i aktivnostima u opisnom dijelu programa/projekta/manifestacije koje treba izmijeniti.

Prije konačnog potpisivanja Ugovora, nadležan upravni odjel mora zatražiti reviziju obrasca proračuna kako bi procijenjeni troškovi odgovarali iznosu financijske potpore i realnim troškovima u odnosu na predložene aktivnosti.

Ukoliko, nakon procesa pregovora, procesa revizije proračunskih obrazaca i eventualnih izmjena aktivnosti u opisnom dijelu, neki od prijavitelja odustanu, preostala financijska sredstva biti će dodjeljivana prijaviteljima programa/projekata/manifestacija koji su slijedeći prema rang listi Povjerenstva za ocjenjivanje.

1. **Model plaćanja**

Financijske potpore koje će biti odobrene korisnicima financijskih sredstava za provedbu programa/projekta/manifestacije utvrđuju se ugovorom i isplatit će se na žiro račun korisnika financijske potpore prema slijedećim modelima plaćanja:

**MODEL A** – za programe koji su kontinuirani procesi i koji se provode kontinuirano 12 mjeseci tijekom proračunske (kalendarske) godine kroz niz različitih aktivnosti, postupci plaćanja utvrđuju se ugovorom i potražuju od Grada kao davatelja financijskih potpora mjesečno,

**MODEL B** – za projekte koji su skup aktivnosti čijim se ostvarenjem nastoji odgovoriti na uočenu potrebu ili problem i koji su vremenski ograničeni na kraća vremenska razdoblja od proračunske (kalendarske) godine, postupci plaćanja utvrđuju se ugovorom i potražuju od Grada kao davatelja financijskih potpora putem Zahtjeva za isplatom sredstava na način da se najmanje 70 posto odobrenog iznosa isplaćuje kao predujam, a ostatak najkasnije nakon predaje završnog izvješća o provedenom projektu, u roku od 30 dana od završetka projekta, a sve u sklopu kalendarske godine za koju se Natječaj odnosi.

**MODEL C** - za manifestacije odnosno aktivnosti koje se provode radi dodatne ponude na području grada Makarske i razvoja Makarske općenito, postupci plaćanja utvrđuju se ugovorom i potražuju od Grada kao davatelja financijskih potpora putem Zahtjeva za isplatom sredstava na način da se najmanje 70 posto odobrenog iznosa isplaćuje kao predujam, a ostatak najkasnije nakon predaje završnog izvješća o provedenoj manifestaciji, u roku od 30 dana od završetka manifestacije, a sve u sklopu kalendarske godine za koju se Natječaj odnosi.

1. **Praćenje provedbe**

Nadležni odjel će u suradnji s korisnikom financiranja, radi poštivanja načela transparentnosti korištenja proračunskih sredstava i mjerenja vrijednosti rezultata i učinaka realiziranih programa/projekata/manifestacija u odnosu na uložena sredstva, pratiti provedbu financiranih programa/projekata/manifestacija, sukladno važećim propisima, a putem sustava SOM aplikacije.

Postupcima praćenja razvijat će se partnerski odnos između Grada i korisnika sredstava, odnosno provoditelja programa/projekata/manifestacija, te će Grad, na temelju praćenja i vrednovanja rezultata pojedinačnih programa/projekata/manifestacija, radi utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile, zahvaljujući dodjeli potpore, vrednovati rezultate i učinke cjelokupnog javnog natječaja i planirati buduće aktivnosti u pojedinom prioritetnom području financiranja.

Praćenje će se provoditi na dva načina: pregledom opisnih i financijskih izvještaja korisnika sredstava i terenskim posjetima provoditeljima programa/projekata/manifestacija, i to od strane službenika nadležnog upravnog odjela Grada ili tijela koje on za to ovlasti, u dogovoru s korisnikom sredstava.

Izvještaji koje je korisnik sredstava dužan dostaviti su opisni i financijski izvještaj. Izvještaji se dostavljaju u rokovima i na obrascima koje je propisao Grad u natječajnoj dokumentaciji. Uz Opisni izvještaj dostavljaju se i popratni materijali kao što su isječci iz novina, video zapisi, fotografije i dr.

U financijskom izvještaju navode se cjelokupni troškovi programa/projekta/manifestacije, neovisno o tome iz kojeg su izvora financirani, te udio troškova financiranih sredstvima Grada u ukupnim troškovima.

Prilikom podnošenja financijskog izvještaja, obvezno se dostavljaju i dokazi o nastanku troška podmirenog iz sredstava Grada (preslike računa, ugovori o djelu ili ugovori o autorskom honoraru s obračunima), te dokazi o njihovu plaćanju (preslike naloga o prijenosu ili izvoda sa žiro računa), te eventualno druga dokumentacija temeljem poziva nadležnog upravnog odjela Grada.

1. **Pravila vidljivosti**

**Korisnik financiranja mora poduzeti sve potrebne mjere da objavi činjenicu da je Grad Makarska financirao ili sufinancirao program/projekt/manifestaciju.**

**Korisnik financiranja će navesti program/projekt/manifestaciju i financijski doprinos Grada Makarske u svim informacijama za krajnje korisnike, te u svojim privremenim i godišnjim izvještajima i svim kontaktima s medijima, osim ako je ugovorom između Grada i Korisnika financiranja određeno drugačije.**

**U svim obavijestima ili publikacijama Korisnika financiranja koje se tiču programa/projekta/manifestacije, uključujući i one iznijete na konferencijama ili seminarima, mora se navesti da je program/projekt/manifestacija financiran iz proračuna Grada Makarske. Sve publikacije Korisnika financiranja, u bilo kojem obliku i preko bilo kojeg medija, uključujući internet moraju sadržavati sljedeću izjavu: "Ovaj je dokument izrađen uz financijsku podršku Grada Makarske. Sadržaj ovoga dokumenta u isključivoj je odgovornosti (naziv korisnika financiranja) i ni pod kojim se uvjetima ne može smatrati kao odraz stajališta Grada Makarske.". Grad Makarska može ugovorom obvezati Korisnika financiranja da sadržaj publikacije dostavi na prethodno odobrenje, odnosno publikaciju neprimjerenog sadržaja tretirati kao neprihvatljivi trošak.**

1. **Indikativni kalendar natječajnog postupka**

|  |  |
| --- | --- |
| **Faze natječajnog postupka** | **Datum** |
| **Objava natječaja** | 15.7.2025. |
| **Rok za dostavu prijava** | 14.8.2025. |
| **Rok za slanje pitanja vezanih uz natječaj** | 30.7.2025. |
| **Rok za upućivanje odgovora na pitanja vezana uz natječaj** | 8.8.2025. |
| **Rok za provjeru propisanih uvjeta natječaja** | 25.8.2025. |
| **Rok za slanje obavijesti o zadovoljavanju propisanih uvjeta natječaja** | 2.9.2025. |
| **Rok za procjenu prijava koje su zadovoljile propisane uvjete natječaja** | 25.9.2025. |
| **Rok za objavu odluke o dodjeli financijskih sredstava** | 2.10.2025. |
| **Rok za slanje obavijesti prijaviteljima kojima nisu odobrena sredstva** | 10.10.2025. |
| **Rok za ugovaranje** | 3.11.2025. |

***Grad Makarska ima mogućnost ažuriranja ovog indikativnog kalendara. Obavijest o tome, kao i ažurirana tablica, objaviti ćemo na službenim stranicama Grada Makarska:*** [***www.makarska.hr***](http://www.pazin.hr/)***.***

**POPIS NATJEČAJNE DOKUMENTACIJE**

1. Plan natječaja
2. Pravilnik o financiranju programa/projekata/manifestacija od interesa za opće dobro iz proračuna Grada Makarske (Glasnik Grada Makarske, br. 18/18, 27/23 i 2/24),
3. Javni natječaj za financiranje programa/projekata/manifestacija od interesa za opće dobro iz proračuna Grada Makarske u 2025. godini,
4. Popis obaveznih priloga
5. Obrazac opisa programa/projekta/manifestacije (OBRAZAC O-25),
6. Obrazac proračuna programa/projekta/manifestacije (OBRAZAC P-25),
7. Obrazac izjave o partnerstvu, ako je primjenjivo (OBRAZAC I-25),
8. Izjava o nepostojanju dvostrukog financiranja (OBRAZAC D-25),
9. Obrazac za provjeru ispunjavanja propisanih (formalnih) uvjeta (OBRAZAC F-25),
10. Obrazac za ocjenu programa/projekta/manifestacije (OBRAZAC V-25),
11. Ogledni primjerak ugovora o financiranju programa/projekta/manifestacije,
12. Obrazac opisnog izvješća provedbe programa/projekta/manifestacije (OBRAZAC OI-25),
13. Obrazac financijskog izvješća provedbe programa/projekta/manifestacije (OBRAZAC FI-25),
14. Upute za prijavitelje.

Svi navedeni dokumenti dostupni su na službenim mrežnim stranicama Grada Makarska [www.makarska.hr](http://www.pazin.hr/)

Pojedine informacije i natječajni uvjeti u uputama za prijavitelje mogu se ispravljati, mijenjati i dopunjavati najkasnije osam dana prije dana isteka roka za podnošenje prijava, a sve promjene moraju biti objavljene na isti način i na istom mjestu kao i osnovni dokument. Izmjene pojedinih uvjeta ne mogu biti na štetu prijavitelja koji su već podnijeli urednu prijavu do dana objave ispravaka, izmjene ili dopune i tim prijaviteljima mora dati mogućnost svoju prijavu po potrebi i u primjerenom roku dopuniti i/ili izmijeniti.